ג נ י ו ש ה (Geniusia)

אמי נולדה בכפר פולני ,בהתחלת המאה ה 20 במשפחת איכרים.

איכר יהודי היה בפולין דבר נדיר ביותר ובכל זאת היו גם כאלה.

בכפר ,בו נולדה, זבידניוביצה ליד קרקוב הייתה עוד משפחה יהודית,אך היא עסקה במקצוע יהודי טיפוסי ואופייני ליהודים-היה להם בית מרזח.

לאימא היו 3 אחים ואחות. משפחה עם 5 ילדים ,שאז לא נחשב הרבה.

משפחת אימי עזבה את הכפר ובשנות העשרים ועברה לגור בפרבר קרקובאי –פודגורזה(Podgorze).

בכפר נשאר אח של סבתי ,שקראנו לו דוד וויכנר והוא המשיך את ניהול המשק.

אני זוכר אותו היטב . גבר גדול וחזק,תמיד במגפי רכיבה גבוהות,עם שוט ומושכות ביד.

כך נחרטה דמותו בזיכרוני , כשברקע עגלה עם שני הסוסים הרתומים איליה.

אמי סיפרה תמיד בגאווה לא מוסתרת ,שסבתה (סבתא רבה שלי)

נפתרה בגיל תשעים תוך כדי איסוף תפוחי אדמה מן השדה.

משפחת וויכנר החזיקה במשק החקלאי שלה עד לגירוש וחיסול ע"י הגרמנים

במסגרת תכנית ההשמדה של כל היהודים שהיו פזורים בכפרים שונים מחוץ לגיטאות.

בתקופה שבין המלחמות, בשנות המשבר הכלכלי הגדול, הכפר הפולני עבר זמנים קשים מאוד. לא תמיד היה מה לאכול. אמי סיפרה שהאחים שלה שהיו עוד צעירים מאוד היו חייבים לעזור במשק ועבדו עבודה פיזית קשה.

לעתים,כשהרעב הציק להם היו נכנסים למטבח ,מושכים בסינר של אמם ודורשים אוכל. כל מה שיכלו לקבל זו פרוסת לחם עבה מכיכר עגולה וענקית של לחם איכרים שחור, תוצרת בית.

למרות הכול הצליחה המשפחה לשלוח בן אחד לבית ספר תיכון.

-2-

זו הייתה נקודת אמביציה במשפחות יהודיות קשות יום לשלוח לפחות בן אחד ללמוד. הזכות הזאת נפלה לידיו של מונייק ,הסנדביץ מבין שלושת הבנים,שהיה החכם והאינטליגנטי מבין שלושתם.

המאמץ לא נשא פרי. מונייק לא הצליח לעבור את מבחני תעודת בגרות.

בינתיים חלו שינויים משמעותיים בחיי המשפחה.

אחרי מאמץ גדול הצליח אבי לשכנע את הסבתא שהמשפחה חייבת למכור את חלקה במשק לדוד וויכנר ולעבור לגור בקרקוב. למה את הסבתא ?

משום שהמשפחה חיה במשטר מאטריארכלי וההחלטות היו מתקבלות פה אחת, הפה של סבתא, בלי עוררין, בלי וויכוחים,בלי הצבעות. בקיצור דמוקראטיה בהתגלמותה. הכסף חולק לבנים וגם אבי קיבל את הנדוניה שהובטחה לו בזמנו. כולם,דודיי ואבי, פתחו בקרקוב חנויות גלנטריה (כך זה ניקרא אז) כלומר סידקית וביגוד מלבד מעילים וחליפות, שאלה נחשבו לקונפקציה.

להסכמתה ,לעבור לקרקוב, העמידה סבתא תנאי בל יעבור. היא איננה זזה ללא פרה.כל החיים הבוגרים היא אכלה ושתתה אך ורק חלב ותוצרת חלב שעשתה בעצמה. סוף,סוף גם הבעיה הזאת נפטרה. סבא וסבתא עברו לגור בפרוור של קרקוב, פודגורזה ,שם נמצאו עוד משקים קטנים של איכרים ואחד מהם תמורת תשלום,הסכים להחזיק עבורם את הפרה.

אני , כנחד ראשון וחשוב לציין שלא רק ראשון אלא גם זכר, נהנתי מסטטוס מיוחד אצל סבתי. למה זה מה שהיה חשוב –סבתי?כי כך היה במשפחה : נוסעים לסבתא,מזמינים את סבתא,סבתא אמרה כך וכך. סבא לא נחשב. ,כל חייו,חי בצילה של סבתא. למרות שהיה יהודי עם זקן, סבתא לא ויתרה על שערותיה, היפות והבלונדיניות. החזיקה אותן קלועות בשתי צמות עבות וכשהיתירה אותן לפני השינה וסרקה בקפידה, הבריקו כזהב טהור,למרות שכסף של שיבה התגנב פה ושם.

הרבה פעמים יצא לי לישון אצל סבתי. כל בוקר התרחשה אותה הסצנה.

יקובקו (לסבא קראו יעקוב) קום ! לך לחלוב את הפרה ! השעה הייתה 5 בבוקר וסבא אהב לישון. אבל לא עזר לו כלום. רחץ את הידיים ! עם סבון !

-3-

קח מטלית נקייה, שטוף את הכד ולך כבר !ואל תשכח לרחוץ את העטינים !

אני זוכר עד היום את סבתי, אישה שמנה אבל עם פנים יפות ושיער נהדר,

יושבת באמצע המטבח (החיים התרכזו תמיד במטבח) ומנערת בקבוק עם שמנת כדי לייצר חמאה. כמובן שגם גבינה עשתה לבדה. בפינת המטבח עמד כיסא , למשענתו היה קשור שק מבד לבן וממנו נזלו מי-גבינה לקערה.

סבתי וסבי הלכו בגירוש הראשון מגטו קרקוב, בטרנספורט לבלזץ.

שם,במחנה השמדה נרצחו יהודי קרקוב.

בקיץ 1941 קיבצו הגרמנים את יהודי הסביבה בגטו קרקוב.

מצאנו את עצמנו גרים בחדר גדול -6 אנשים. אבי, אמי ואחותי , דוד איזק ,אח הגדול של אמי ,שהיגיע מבוכניה, שם חיסלו הגרמנים את הגטו ,"גירשו" את משפחתו, אשתו ושני ילדיו. אותו העבירו לקרקוב שימשיך לעבוד בשבילם. גרה עמנו גם בחורה ,שקודם עבדה אצלנו בחנות, יתומה בלי כל משפחה קרובה

,שפשוט לא היה לה לאן ללכת לגור כשהייתה חייבת לעבור לגטו.חדר זה שימש מטבח,חדר שינה וסלון.אמבטיה ושרותים ? הצחקתם אותי. השירותים היו בחצר לכל דיירי הבית ורחצנו בכיור עם מים חמים שהיה צריך לחמם על תנור ברזל שהיה בחדר.

לידנו גרו עוד שני אחים של אמי, עם משפחותיהם. ינק ומונייק.

מונייק התחתן עם אישה יפיפייה,רוזיה. היה לה גוף מושלם ,תמיר,שער שחור שירד בגלים על כתיפיה ועור בהיר ולבן. העיניים בצבע תכלת ואף קטן וסולד קמעה השלימו את התמונה.היו להם 2 בנות. הגדולה ,בת 10 ,דומה לאביה ,עם מראה "לא טוב" לזמנים ההם, מראה יהודי. הקטנה נולדה ממש בפרוץ המלחמה. בזמן הגירושים הראשונים מהגטו הייתה בקושי בת 3.

כל מי שראה את הילדה הזו לא יכול היה להישאר אדיש. ירשה את יופייה מהאמה שלה ורק השערות היו בלונד-זהב טהור.תינוקת מקסימה עם עיני תכלת ענקיים.

-4-

לפני שברחנו מהגטו,לפני אקציית החיסול והעברת התושבים למחנה עבודה בפלשוב, אמי התחננה בפני רוזיה שתצטרף אלינו. הן, 2 הנשים עם הילדים (רוזיה כמובן רק עם גניושה ) תסענה כאילו לחופשת קיץ מאוחרת לאיזה ספה ואבא ואני נחפש מקום מתאים לגור בו מחוץ לקרקוב.

רוזיה סירבה . לא הייתה מוכנה לפצל את המשפחה. "מה שיהיה עם כולם יהיה גם אתנו ". זו הייתה הפילוסופיה הפטליסטית של רוב תושבי הגטו ,שאגב הייתה נוחה מאוד לגרמנים. שלטונות הנאצים דאגו תמיד לפלג את היהודים בהבטחות שווא. אלה שעובדים – לא יקרה להם שום רע. לא להם ולא למשפחותיהם. אח"כ שוב: יגורשו רק אלה שעבודתם אינה חיונית . וכך הלאה והלאה שקרים וכזב.

במרץ 1943 הודיעו שלטונות הגטו על מעבר למחנה עבודה פלשוב. המשפחות הורשו לעבור עם הבעלים אך אז כבר היה ברור שהגברים יופרדו בפלשוב מהנשים....והילדים ?!

\*\*\*\*

היה בוקר מעונן ועדיין כמעט חושך. בקושי נראו בתי העיר והרחובות. החשמליות נסעו עם אורות דלוקים.

לפני השער האפור של הגטו עמדה קבוצת גברים מסודרת בשלשות ליציאה לעבודה.לכמעט כל אחד מהם היה איזה שק או תרמיל על הגב, בתקווה להביא בדרך בחזרה אוכל, שייקנו ואולי יצליחו להכניס לגטו.

לכן איש לא התעניין ולא שם לב , לתרמיל גדול על הגב של מונייק ,שעמד באמצע אחת השורות. התור ,שמחמת הקור והרוח הצטופף והתכרבל זז לאט,לאט קדימה.

מונייק היגיע כמעט לשער, בו עמדו שוטרים פולניים (כחולים) , משטרת הגטו היהודית ואיש אס.אס. שעמד גבוה על פודיום מקרשים כדי לראות היטב את המתרחש.

-5-

זה הוא שראה על גב של מונייק תנועה חשודה בתוך התרמיל.

Halt !

תור האנשים עצר, כאילו קפא על מקומו. אתה שם ,צא מהקבוצה ועמוד בצד.

איש האס.אס העמיד 2 שוטרים יהודיים לשמור על מונייק והקבוצה יצאה מן הגטו בלעדיו.

ההמתנה של מונייק לגורלו הייתה כנראה הארוכה והמפחידה ביותר בחייו.

בתרמיל על גבו ישנה בשלווה גניושה לאחר שקיבלה כדור שינה.

לרוע המזל זזה הילדה מתוך השינה ברגע הכי טראגי ואומלל שאפשר לדמיין.

נו,עכשיו נראה מה יש לך בתרמיל ....

מונייק זרק את עצמו לרגלי איש האס.אס.התחנן ויילל בבכי בבקשו רחמים לילדה. רק לילדה , רק לה...

הגרמני בעט בפניו. Scheissjude אני אראה לך מה זה אומר לרמות אותנו הגרמנים ולנסות להבריח ילדה יהודיה מן הגטו. עוד מכה בפנים ושאלה ,איפה אתה גר?

כאן,לא רחוק. בינתיים,הילדה שהוציאו אותה מהמקום החם על גבו של האב,התחילה לבכות בקול ולצעוק שקר לה.

קבוצה קטנה של אנשים, שכללה 2 שוטרים יהודיים ,מונייק ,שבקושי סחב

את רגליו ,עם הילדה על הידיים וכמובן איש האס.אס. כולם היגיעו לפלאץ זגודי 4 היכן שגרה המשפחה ועצרו בחצר הבית. בשעה זו הבית והחצר היו ריקים מאדם. המבוגרים היו בעבודה ואלה שלא עבדו התחבאו למראה של השוטרים והאס.אס מן. גם רוזיה והבת הגדולה אירקה היו בעבודה.

כעונש על מה שעשית, יהודי מלוכלך , תסתכל על מה שיקרה כאן. אל תוריד את המבט כי תקבל כדור בראש !

הגרמני הרים את גניושה והשיב אותה על חבית מתכת ריקה ,שעמדה בחצר.

-6-

הילדה בכתה, הושיטה את ידיה הקטנות לכוון אביה.כמעט נפלה מן החבית אבל איש האס.אס. תמך בה. הוציא מכיסו כמה סוכריות ונתן לה.

גניושה הפסיקה לבכות. הסתכלה על האיש במדים השחורים, ניסתה לנגוע בגולגולות, רקומות בחוטי כסף על הצווארון. הוא לא אהב את זה ולכן דחף ליד הקטנטונת סוכרייה עם נייר צלופן צבעוני כדי להסיח את דעתה מהמדים.

הקטנה התחילה לפתוח את הנייר של הסוכרייה והרשרוש עניין אותה. איש האס.אס. שיחק עם האקדח. מונייק עמד כמו מאובן. הביט בעיניים הכחולות של בתו ועל הגרמני המשחק עם האקדח. לא , זה לא יכול להיות, הוא רק רוצה להפחיד אותי ,יש עוד תקווה...הרי לא יתכן...

ואז ,פתאום ירייה. רק אחת. צריחה נוראה,אל אנושית פילחה את האוויר הצח של הבוקר ואחריה רק יללה ובכי חרישי של גבר המחזיק בזרועותיו גופה קטנה של ילדה מתה.

אלוהים, איפה הייתה ?

אף אחד ממשפחתו של מונייק לא שרד את השואה.

\*\*\*\*

כשנותנים בטלביזיה את התוכנית "אינטרמצו עם אריק " אני משתדל להיות בבית ולצפות בה. ילדים בגילאים שונים מנגנים על הפסנתר מוזיקה אלוהית.

מוצרטים קטנים.

כן, אני יודע. חיי כל אדם הם יקרים. והנאצים רצחו 6 מיליון יהודים ומזה כ 2 מיליון ילדים.

ובכל זאת ,כשאני מקשיב למוזיקה הנפלאה היוצאת מתחת לאצבעות של הילדים המוכשרים האלה, דוק של דמעות מכסה את עיני. חושב על גניושה ובוכה. כמה רובינשטיינים, כמה איינשטייניים היו בין 2 המיליונים ?

מרצל גולדמן

ת"א ראש השנה 2015